Document ID: 31995R1999

KOMMISSIONENS FORORDNING (EF) Nr. 1999/95 af 17. august 1995 om ændring af forordning (EØF) nr. 2456/93 om gennemførelsesbestemmelser til Rådets forordning (EØF) nr. 805/68 for så vidt angår de generelle og de særlige interventionsforanstaltninger for oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 424/95 (2), særlig artikel 6, stk. 7, og
ud fra følgende betragtninger:
Ved Kommissionens forordning (EØF) nr. 2456/93 (3), senest ændret ved forordning (EF) nr. 200/95 (4), fastsættes det, hvilke betingelser produkterne skal opfylde for at kunne blive opkøbt ved intervention; for hver enkelt licitation bør det fastsættes, at produkternes kategori og kvalitet samt de medlemsstater eller regioner, hvor der er adgang til licitation, er anført i bilaget til Kommissionens forordning (EØF) nr. 1627/89 (5), senest ændret ved forordning (EF) nr. 1764/95 (6);
forordning (EØF) nr. 2456/93 indeholder også bestemmelser om interventionsorganets overtagelse; for at forbedre kontrollen med denne procedure, må gennemførelsesbestemmelserne kompletteres, navnlig for den forudgående inspektion og kontrollen af de opkøbte produkters vægt; med henblik herpå bør bestemmelserne om kontrol af udbeningen af kød, som interventionsorganerne har opkøbt, og afvisningen af produkter skærpes;
for at forbedre oplagringen af udskæringerne og forenkle identificeringen af dem bør deres indpakning standardiseres, og de bør forsynes med en numerisk EF-kode;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I forordning (EØF) nr. 2456/93 foretages følgende ændringer:
1) I artikel 4, stk. 2, indsættes som litra i):
»i) tilhører de kategorier og kvalitetsgrupper, som er fastsat i bilaget til forordning (EØF) nr. 1627/89 for hver licitation i de medlemsstater eller regioner, der er anført i samme bilag.«
2) I artikel 17 foretages følgende ændringer:
a) stk. 1-4 affattes således:
»1. Interventionsorganets overtagelse sker:
- for uudbenet kød, der skal oplagres i foreliggende stand, eller hvoraf en del skal udbenes, enten ved indvejningen ved indgangen til interventionscentrets kølelager eller ved indvejningen ved indgangen til interventionscentrets opskæringsvirksomhed
- for uudbenet kød, der skal udbenes, ved indvejningen ved indgangen til interventionscentrets opskæringsvirksomhed.
Leverede produkter accepteres og overtages kun, hvis interventionsorganets kontrol viser, at produkterne opfylder kravene i denne forordning. Navnlig kontrolleres det, om kravene i artikel 4, stk. 2, litra e), er opfyldt, ved analyse af en prøve. De nærmere regler for prøveudtagningen samt konsekvenserne af et positivt resultat er fastsat i de relevante veterinærbestemmelser.
2. Foretages der ingen forudgående inspektion umiddelbart før læsning ved slagteriets læsserampe og før transporten til interventionscentret, skal de halve slagtekroppe identificeres således:
- hvis de kun er mærket ved stempling, skal mærkningen være i overensstemmelse med artikel 4, stk. 3, litra c), og der skal udfærdiges et dokument, hvori den halve slagtekrops identificerings- eller slagtenummer er anført tillige med slagtedatoen
- hvis de også er mærket med en etiket, skal etiketterne være i overensstemmelse med artikel 1, stk. 2, 3 og 4, i Kommissionens forordning (EØF) nr. 344/91 (*)Opskæres de halve slagtekroppe i fjerdinger, skal opskæringen foregå i henhold til bilag V. De fjerdinger, som svarer til de enkelte slagtekroppe, grupperes, så accepteringsproceduren kan gennemføres for hver enkelt hel eller halv slagtekrop i forbindelse med overtagelsen. Er de halve slagtekroppe ikke blevet opskåret i fjerdinger, før de transporteres til interventionscentret, opskæres de i henhold til bilag V ved ankomsten.
På det sted, hvor accepten finder sted, identificeres hver fjerding med en etiket, som er i overensstemmelse med artikel 1, stk. 2, 3 og 4, i forordning (EØF) nr. 344/91; herpå anføres også fjerdingens vægt og licitationskontraktens nummer; etiketterne fastgøres direkte til for- og baghasesenerne, og der må ikke anvendes fastgørelsesmidler af metal eller plast.
Uanset artikel 24, stk. 2, skal disse etiketter blive siddende på fjerdingerne i hele oplagringsperioden. Tidligere etiketter fjernes så vidt muligt.
Accepteringsproceduren omfatter en systematisk undersøgelse af hver enkelt fjerdings præsentation, klassificering, vægt og mærkning. Temperaturen kontrolleres også for en af bagfjerdingerne fra hver slagtekrop. Slagtekroppe, hvis vægt overstiger den maksimumsvægt, som er fastsat i artikel 4, stk. 2, litra h), accepteres ikke.
3. Der kan foretages en forudgående inspektion umiddelbart før læsning ved slagteriets læsserampe af de halve slagtekroppes vægt, klassificering, præsentation og temperatur. Slagtekroppe, hvis vægt overstiger den maksimumsvægt, som er fastsat i artikel 4, stk. 2, litra h), accepteres ikke. Afviste produkter mærkes og må ikke igen tilbydes til forudgående inspektion eller accept.
Inspektionen omfatter partier på højst 20 tons halve slagtekroppe som defineret af interventionsorganet. Hvis antallet af afviste halve kroppe overstiger 20 % af det samlede antal, afvises hele partiet.
De halve slagtekroppe skal, før de transporteres til interventionscentret, opskæres i fjerdinger i henhold til bilag V; hver fjerding skal systematisk vejes og identificeres med en etiket, der er i overensstemmelse med artikel 1, stk. 2, 3 og 4, i forordning (EØF) nr. 344/91; herpå anføres også fjerdingens vægt og licitationskontraktens nummer; etiketterne fastgøres direkte til for- og baghasesenerne, og der må ikke anvendes fastgørelsesmidler af metal eller plast.
Uanset artikel 24, stk. 2, skal disse etiketter blive siddende på fjerdingerne i hele oplagringsperioden. Tidligere etiketter fjernes så vidt muligt.
Derefter grupperes de fjerdinger, som svarer til de enkelte slagtekroppe, så accepteringsproceduren kan gennemføres for hver enkelt hel eller halv slagtekrop i forbindelse med overtagelsen.
Hvert parti ledsages til det sted, hvor accepten finder sted, af en kontrolliste, som indeholder alle oplysninger om fjerdingerne, herunder antallet af frembudte produkter, og om de er accepteret eller afvist; kontrollisten udleveres til den person, der forestår accepten.
Transportmidlet forsegles, før det forlader slagteriet; plombens nummer skal stå på sundhedscertifikatet eller kontrollisten.
Under accepteringsproceduren kontrolleres fjerdingernes præsentation, klassificering, vægt, mærkning og temperatur.
4. Den forudgående inspektion og accept af produkter, som tilbydes til intervention, gennemføres af en repræsentant for interventionsorganet eller en person, som organet har bemyndiget hertil, og som er uddannet klassificør, der er uden forbindelse med slagteriets klassificering og er fuldstændig uafhængig af tilslagsmodtageren. Uafhængigheden sikres navnlig ved, at de pågældende regelmæssigt skifter mellem flere interventionscentre.
Interventionsorganet registrerer hvert parti fjerdingers samlede vægt på overtagelsestidspunktet og opbevarer oplysningen.
Afviger vægten for kød, der skal oplagres i uudbenet stand, så meget fra den vægt, der er anført på kontrollisten, at der opstår tvivl om nøjagtigheden af kontrollistens vægtangivelse, kontrolleres hver enkelt fjerdings vægt systematisk, og der fastgøres om nødvendigt en ny etiket med angivelse af den accepterede vægt ud over de oplysninger, der i øvrigt kræves. Tidligere etiketter fjernes så vidt muligt.
Den person, der forestår accepten, udfylder et dokument med fuldstændige oplysninger om antallet af frembudte produkter og deres vægt og om, hvorvidt de er accepteret eller afvist.
Afviste produkter mærkes og må ikke igen tilbydes til forudgående inspektion eller accept.
(*) EFT nr. L 41 af 14. 2. 1991, s. 15.«
b) stk. 6 affattes således:
»6. Hvis andelen af afviste produkter på grundlag af antallet af frembudte halve slagtekroppe eller fjerdinger overstiger 20 % af det leverede og aflæssede parti, afvises hele partiet.«
3) Artikel 23, stk. 1, sidste punktum, affattes således:
»Undersøgelsen skal omfatte mindst 5 % af de kartoner, der er fremstillet i løbet af dagen for hver enkelt udskæring, og hvis der er kartoner nok, mindst fem kartoner pr. udskæring.«
4) Artikel 25, stk. 2, andet afsnit, udgår.
5) Artikel 29 affattes således:
»Artikel 29
Afvisning af produkter
1. Hvis det ved den kontrol, der er nævnt i artikel 23, stk. 1, viser sig, at udbeningsvirksomheden har overtrådt bestemmelserne i artikel 20-28 for en bestemt udskæring, udvides kontrollen til at omfatte yderligere 5 % af de kartoner, som er fremstillet i løbet af den pågældende dag. Opdages der yderligere overtrædelser, kontrolleres yderligere 5 % af det samlede antal kartoner med den pågældende udskæring. Hvis det ved den fjerde 5 %-kontrol fastslås, at mindst 50 % af kartonerne er i uoverensstemmelse med ovennævnte bestemmelser, kontrolleres hele dagsproduktionen af den udskæring. Der kræves dog ikke kontrol af hele dagsproduktionen, når det er konstateret, at mindst 20 % af kartonerne med en bestemt udskæring ikke er i overensstemmelse med reglerne.
2. På dette grundlag gælder følgende:
- hvis under 20 % af kartonerne med en bestemt udskæring konstateres i uoverensstemmelse med reglerne, afvises hele indholdet af disse kartoner, og der erlægges ingen betaling for dem; udbeningsvirksomheden skal betale interventionsorganet et beløb svarende til den pris, der er vist i bilag I for de udskæringer, som er blevet afvist
- hvis mindst 20 % af kartonerne med en bestemt udskæring konstateres i uoverensstemmelse med reglerne, afvises hele dagsproduktionen af den bestemte udskæring af interventionsorganet, og der erlægges ikke nogen betaling; udbeningsvirksomheden skal betale interventionsorganet et beløb svarende til den pris, der er vist i bilag I, for de udskæringer, som er blevet afvist
- hvis mindst 20 % af kartonerne med forskellige udskæringer af dagsproduktionen konstateres i uoverensstemmelse med reglerne, afvises hele dagsproduktionen af interventionsorganet, og der erlægges ingen betaling; udbeningsvirksomheden skal betale interventionsorganet et beløb svarende til den pris, som organet skal betale tilslagsmodtageren i henhold til artikel 18 for de oprindelige uudbenede produkter, som er opkøbt ved intervention, og som efter udbeningen er blevet afvist, forhøjet med 20 %. Anvendes dette led, anvendes første og andet led ikke.
3. Som undtagelse fra stk. 1 og 2 gælder følgende, hvis udbeningsvirksomheden som følge af grov forsømmelighed eller svig ikke efterkommer bestemmelserne i artikel 20-28:
- alle produkter, der er fremstillet efter udbening i løbet af dagen, og som konstateres i uoverensstemmelse med ovennævnte bestemmelser, afvises af interventionsorganet, og der erlægges ingen betaling
- udbeningsvirksomheden skal betale interventionsorganet et beløb svarende til den pris, som organet skal betale tilslagsmodtageren i henhold til artikel 18 for de oprindelige uudbenede produkter, som er opkøbt ved intervention, og som efter udbeningen er blevet afvist i henhold til foregående led, forhøjet med 20 %.«
6) I bilag VII affattes de forskellige udskæringer således:
»1.2.1. Interventionsskank af bagfjerding (kode INT 11)
1.2.2. Interventionsklump (kode INT 12)
1.2.3. Interventionsinderlår
1.2.4. Interventionsyderlår
1.2.5. Interventionsmørbrad
1.2.6. Interventionstyksteg
1.2.7. Interventionsstriploin
1.2.8. Interventionsslag
1.2.9. Interventionsentrecote
2.1.1. Interventionsskank af forfjerding
2.1.2. Interventionsbov
2.1.3. Interventionsbryst
2.1.4. Interventionsforfjerding«.
7) Bilag VIII affattes som angivet i bilag II til denne forordning.
8) Punkt I, nr. 5, i bilag IX affattes således:
»Der må i samme karton kun anbringes udskæringer med samme betegnelse identificeret ved deres fulde navn eller den numeriske EF-kode og fra samme dyrekategori; kartonerne må under ingen omstændigheder indeholde fedtstykker eller andet afpuds.«
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den første licitation i september 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. august 1995.

Labels: 3
17
6